[image: image1.jpg]



הכנסת
PAGE  
2
ועדת הכספים
09/06/2015

הכנסת העשרים
מושב ראשון
<פרוטוקול מס' 10>
מישיבת ועדת הכספים
יום שלישי, כ"ב בסיון התשע"ה (09 ביוני 2015), שעה 13:20
<סדר היום:>
<צו תעריף המכס והפטורים ומס קניה על טובין (הוראת שעה מס' 5), התשע"ה-2015 (ממירים המיוחדים לקליטה מלוויין או מכבלים)>
נכחו:

<חברי הוועדה:> 
משה גפני – היו"ר
נאוה בוקר
מכלוף מיקי זוהר
עבד אל חכים חאג' יחיא
מיקי לוי
אורלי לוי אבקסיס
רועי פולקמן
<מוזמנים:> 
	ערן יעקב
	–
	משנה למנהל רשות המסים, משרד האוצר

	עמוס יוגב
	–
	מנהל תחום סווג ארצי, משרד האוצר

	קובי בוזו
	–
	מנהל תחום בכיר תכנון וכלכלה, משרד האוצר

	יוליה אונגר
	–
	מרכז בכיר כלכלן, משרד האוצר

	שירלי אביבי
	–
	מנהל תחום מפקח ארצי כלכלה, משרד האוצר

	גיא גולדמן
	–
	עוזר ראשי מחלקה משפטית, משרד האוצר

	דבי מילשטיין
	–
	מח' משפטית, משרד הכלכלה

	מירב שטרוסברג
	–
	מנהלת תחום הגנה על הצרכן - המועצה לשידורי כבלים ולווין, משרד התקשורת

	קרן יהב
	–
	מנהלת רגולציה, HOT

	מיכל פליישר
	–
	סמנכ"ל רגולציה, HOT

	מיכל רפאלי כדורי
	–
	סמנכ"לית רגולציה, YES

	יונה זהבי
	–
	עו"ד, הרשות השניה לטלוויזיה ורדיו

	דורי ציקו
	–
	רגולציה, חברת סלקום

	רפי חדד
	–
	מנהל פיתוח פלקסרוניקס


<ייעוץ משפטי: >
שגית אפיק
<מנהל/ת הוועדה:>
טמיר כהן
<רישום פרלמנטרי:>
יפעת קדם
<צו תעריף המכס והפטורים ומס קניה על טובין (הוראת שעה מס' 5), התשע"ה-2015 (ממירים המיוחדים לקליטה מלוויין או מכבלים)>
<היו"ר משה גפני:>
צו תעריף המכס והפטורים ומס קנייה על טובין (הוראת שעה מס' 5), התשע"ה-2015 (ממירים המיוחדים לקליטה מלוויין או מכבלים).

<יאיר שירן:>

הצו הזה הוא מהלך משותף של משרד הכלכלה ורשות המסים. יש בארץ תעשייה שתומכת במפתחים של מוצרים אלקטרוניים. זה נקרא DMS Electronic Manufacturing Services. אלו חברות שתומכות, הן בעצם מייצרות את המוצרים שמפתחות חברות כמו מלאנוקס, כמו אי.סי. איי ואחרות. הן מפתחות, ואז את הייצור הן יכולות לעשות בארץ או בחו"ל. לנו, מן הסתם, יש אינטרס שחלק גדול מהייצור ייעשה בארץ כי אז הרווחים הכלכליים של הפיתוח של מוצרים חדשים נשאר בחלקו הגדול בארץ ולא בחו"ל. יש גם לא מעט חברות ישראליות בתחומי הטכנולוגיה שמפתחות מוצרים, ואז מייצרים אותם בחו"ל. אנחנו מברכים על כל פיתוח, אבל כמובן שאם הייצור בארץ הרווח הוא גדול לאורך זמן בתעסוקה, בתשלומי המסים, בפיתוח טכנולוגי, ייצור וכן הלאה. פנו אלינו מספר מפעלים מהתחום הזה, חלקם נוכחים פה. 

<אורלי לוי אבקסיס:>
כמה הם אטרקטיביים ביחס לשוק שם? השאלה שלי היא פר ממיר. עזוב עכשיו את המסים וכו'.  יכול להיות שבסופו של דבר מה שיקרה זה שאנשים יצטרכו לשלם את העלות ואת המכס.
<מיקי לוי:>
זה ייצור מקומי.

<אורלי לוי אבקסיס:>
אני יודעת, אבל יכול להיות שהייצור המקומי הוא מראש מאוד יקר - - 

<מיקי לוי:>
יש איזון בין מכס לבין - - 

<יאיר שירן:>

תני לי דקה וחצי, אני אגיע לזה. פנו אלינו חברות שנתקלות בקשיים. יש ייצור שעובר למזרח, ויש דברים שאפשר לייצר כאן. 90% ומעלה ממה שמייצרות החברות האלו – יש כאן את פלקסרוניקס שיושבת מולי - הולך לייצוא. המוצרים האלה מיוצרים לעולם הגדול. 

<אורלי לוי אבקסיס:>
אנחנו מייצאים ומייבאים במקביל את אותו מוצר?
<מיקי רוזנטל:>
כן.

<יאיר שירן:>
המפעלים האלה, כמו פלקסרוניקס שנמצאים פה, נמצאים באזורי עדיפות לאומית, באזורי פיתוח. ככה גם הרבה מהמפעלים האחרים. יש את RH בנצרת, את ניסטק בקצרין. אמרו לנו שיש מוצר מסוים – הממירים, שהם מרגישים שהם יכולים לייצר לצרכים של השוק המקומי ובהמשך להתפתח ולייצא את המוצר לחו"ל. הסתכלנו וראינו שיש פה רכש אדיר של ממירים. עשרות אלפי, אם לא מאות אלפי יחידות מידי שנה. הרוכשות הגדולות הן חברות הטלוויזיה הרב ערוצית, שזה מן הסתם הוט ויס, וחברות נוספות שקונות כאלה דברים. אנחנו רצינו במהלך הזה ליצור איזה שהוא אינסנטיב - - 
<אורלי לוי אבקסיס:>
אתם רותמים את העגלה לפני הסוסים. הם יכולים לייצר את זה במיידי? החוק הזה ייכנס והם עדיין לא ייצרו. אותי מעניין גם הצרכן הסופי.
<יאיר שירן:>
המהלך שנעשה הוא כזה שבסופו של דבר מס הקנייה שחל יפוג, במקומו יהיה מכס של 10%.
<מיקי רוזנטל:>
אתה אומר שהמחיר של המוצר לא ישתנה, שרק המיסוי הפנימי? 
<יאיר שירן:>
בדיוק. אם ימשיך הייבוא הזה, המחיר יישאר אותו דבר. במקום שזה יהיה מס קנייה זה יהיה מכס. אם הם יחליטו לרכוש מהארץ, המחיר עשוי אפילו לרדת כיוון שאז בכלל לא משלמים מס קנייה ולא מכס.

<מיקי רוזנטל:>
אתם ביקשתם שנה, נכון? למה שנה? איך נדע אם בתוך שנה הצלחנו להגן על המפעלים האלה, לסייע להם, לעזור להם ולא – מה שמטריד בצדק את אורלי - להעלות את המחירים? למה שנה?

<יאיר שירן:>
המהלך הזה נעשה כדי ליצור אינסנטיב. אנחנו יכולים לראות שמתנהלים מגעים. אני לא יודע על עסקה שנחתמה, אבל אני מבין שמתנהלים מגעים בין היצרן לבין חברות שרוכשות מוצרים כאלה. עשינו את זה שנה. יכול להיות שנבקש מהמכס להאריך אם נראה שקורה משהו בפועל. אם נראה שיש משהו ממשי שמתחיל ייצור, אנחנו נבקש אולי להאריך כדי לתת פה ודאות. כשמעבירים ייצור ממקום למקום, בטח מחו"ל לישראל, רוצים לראות ודאות, רוצים לראות שזה לא ייעשה לשנה אחת. 
<מיקי רוזנטל:>
מה טווח המחירים של המוצרים האלה? אני רוצה לדעת את המשמעות של 10% מכס.
<יאיר שירן:>
אני מבין שמחיר של ממיר כזה שרוכשים פעם ב-4,5 שנים – כל אחד יש לו טלוויזיה בבית, הוא יכול לדעת כל כמה זמן מחליפים לו את הממיר - זה באזור ה-200 דולר. העלות הנוספת היא 10% על 200 דולר ל-4,5 שנים. אני לא חושב שאף אחד יהיה עשיר או עני מכזה דבר.

<קובי בוזו:>
לא מדובר על העלאה. המס הוא אותו מס.

<מיקי רוזנטל:>
אנחנו רוצים לדעת את סדרי הגודל בשביל להבין. 

<יאיר שירן:>
בשוק הזה יש הרבה מבצעים . לפעמים החברות האלו אומרות שתמורת מנוי תקבל ממיר בחינם.
<מיקי רוזנטל:>
העניין של החברות לא מטריד אתכם. אני מבין שמה שמטריד אתכם זה הגנה על הייצור המקומי.
<יאיר שירן:>
לפתח ייצור מקומי שיכול להתפתח לייצוא. החברות האלו - יושב פה פלקסרוניקס שיכול לדבר על מוצרים אחרים - מייצרות 90% לייצוא. אם הן יתחילו לייצר לישראל, אני חושב שיש סיכוי סביר שיתפתח פה שוק ייצוא.
<מיקי רוזנטל:>
אתם באים הרבה פעמים ומבקשים להעלות מסים. אתם אומרים שזאת הדרך העקיפה לעזור למפעל. השאלה אם לא נכון לעזור באופן ישיר למפעל כדי לקיים את התחרות הזאת. האם בחנתם את הדרך לסייע למפעלים האלה באופן ישיר? כולנו פה דואגים לתעסוקה, בעיקר לתעסוקה בפריפריה. השאלה היא המחיר, כמה זה עולה לנו בדרך העקיפה, כמה זה עולה בדרך הישירה. קראתי מהנייר שהכינה היועצת המשפטית לוועדה, שגית, שהגרעון מתקציב המדינה הוא כ-19 מיליון שקלים כתוצאה מהמהלך הזה. האם בזה שהיינו נותנים את 19 מיליון השקלים למפעל, לא היינו מרוויחים יותר? האם בדקתם את זה?

<יאיר שירן:>
המהלך הזה החל בתקופת הממשלה הקודמת. לפחות בינתיים אני מבין שהמדיניות נשמרת. יש כלים רגילים של תמיכה במסגרת הכלים שמשרד הכלכלה מפעיל, אם זה מרכז ההשקעות, אם זה אזורי פיתוח. יכול להיות שבסיטואציה הספציפית הזאת אין תכנית שונה שעונה בדיוק לצורך הזה, לכן נעשה המהלך הזה.
<מיקי רוזנטל:>
האם בחנתם אפשרות לתמוך באופן ישיר, או שלא בחנתם את זה בכלל? אם לא בחנתם, אז תגיד: "לא בחנו". זה בסדר, לא קרה כלום. אני רק רוצה לדעת. 

<קובי בוזו:>
בחנו את האפשרות הזאת עם אגף התקציבים, אבל בגלל שהיה כאן מס קנייה - - . אם לא היה מס קנייה על המוצר, ברור שלא יכולנו לעשות שום דבר, אבל בגלל שהיה פה מס קנייה על המוצר, בחרנו באופציה של המרת מס הקנייה במכס.
<היו"ר משה גפני:>
מי מתנגד לצו הזה? יש מישהו שמתנגד כאן?
<דורי ציקו:>
חלילה אני לא מתנגד לצו. 
<היו"ר משה גפני:>
למה חלילה?

<דורי ציקו:>
כי משהו שהוא לטובת הייצור המקומי זה לא דבר רע מבחינתי. להיפך, אני חושב שהצו הזה מבצע את השינוי אך ורק לממירים של החברות יס והוט, בשונה ממירים של חברה אחרת שמנסה להתחרות ביס ובהוט, או חברות נוספות שייכנסו להתחרות. 
<אורלי לוי אבקסיס:>
אצל הממירים הספציפיים שלכם המס ימשיך להיות?
<דורי ציקו:>
לפי הנוסח הנוכחי, המס ימשיך להיות. 
<מיקי לוי:>
הממירים האלה לא מתאימים לכם? 
<דורי ציקו:>
זה פריט נפרד, פריט שונה בתוך צו המכס. 
<מיקי רוזנטל:>
האם הממירים מתוצרת הארץ מתאימים למערכת שלכם? 
<דורי ציקו:>
לפי מה שדיברתי קודם עם נציג החברה, הם יכולים לייצר גם ממירים - - 

<מיקי רוזנטל:>
כרגע הם לא מתאימים.

<דורי ציקו:>
כרגע אין להם גם ממירים של הוט ושל יס.

<היו"ר משה גפני:>
מישהו יכול לענות למה שם לא עשיתם את זה?
<יאיר שירן:>
זאת סוגיה טכנית שנחשפתי אליה ממש לאחרונה. אנחנו צריכים לשקול את זה במשרד. לדעתי, העמדה שלנו תהיה להחיל את זה גם כן. 

<היו"ר משה גפני:>
אף אחד לא פנה אליכם?
<קובי בוזו:>
לפני שעה הודיעו לי שיש את הממירים האלה שהם לא מסווגים באותו פרט המכס שעשינו. 
<שגית אפיק:>
הצו בתוקף מ-4 במרץ, נכון?
<קובי בוזו:>
כן, אבל תאריך התחילה שלו זה ב-1 לינואר.

<מיקי לוי:>
אני מעדיף לא לעצור את כל המהלך הזה – אני יודע שסלקום התעוררו רק היום - כדי לא לפגוע בתחרות ולא לפגוע באיזה שהוא סיכוי של תעסוקה וירידת המחיר לצרכן עצמו. דיברתי עם רשות המסים. הם אמרו שמדובר באותו מוצר, שנכנסת חברה חדשה שתגביר את התחרות בשוק הכבלים. הם דיברו על איך הם מתייחסים כרשות המסים לדרישה. ההתייחסות אליכם תהיה אותו דבר ובאותו קנה מידה. אם תביאו מוצר זהה מאותה חברה, כמובן בשוני לפי הצרכים שלכם, אתם לא תקופחו. אנחנו בעד הגברת התחרות. 
<מיקי רוזנטל:>
למה פניתם רק עכשיו? הצו הזה ממרץ. 

<דורי ציקו:>
לא ידענו.

<מיקי רוזנטל:>
סלקום לא ידעו? אם הם לא יודעים, מי יודע?

<מיקי לוי:>
סלקום נכנסו עם החבילה שלהם רק החודש.

<דורי ציקו:>
צריך להבין שלחברה היה דיון עם רשות המסים לגבי המיקום שהמכשירים שלה מסווגים. הם סווגו לאחרונה בסעיף שכרגע ראינו שהוא לא נמצא בתוך הצו. חשוב להגיד יותר מזה. מדובר גם בסעיף שכרגע חברה קטנה שמתחרה בדואופול בשוק השידורים, משלמת מס על הממירים יותר גבוה מהמס הנוכחי שקיים על חברות.
<היו"ר משה גפני:>
אתם מבקשים להיכלל בתוך הצו הזה?
<דורי ציקו:>
אנחנו מבקשים להוסיף סעיף נוסף, זהה לחלוטין במלל.
<היו"ר משה גפני:>
ביקשתם לפני שעה מרשות המסים וממשרד הכלכלה להיכלל בצו הזה.
<מיקי לוי:>
רק ממשרד הכלכלה, לא מרשות המסים. צריך להיזהר לא להכניס את זה לפני הבדיקה.
<מיקי רוזנטל:>
זאת רק בקשה, לא החלטה.
<אורלי לוי אבקסיס:>
אף אחד לא יכול לחשוד בי, אני כל כך רוצה תעסוקה בפריפריה, הרחבה ולחזק את המפעלים, אבל אנחנו לא יודעים אם יש הסכם בינכם ובין החברות, אנחנו לא יודעים מתי יכולת הייצור שלכם והשיווק יצאו לפועל. הצו הזה, גם אם מפורסם היום, היישום שלו ב-1 בינואר. אני לא יודעת אם עד אז תהיה איזו תשובה למה שיקרה בין לבין, ואז הצרכן ישלם את המכס.
<קובי בוזו:>
הוא לא ישלם כלום. במקום מס קנייה את קוראת לזה מכס.
<היו"ר משה גפני:>
מה שהממשלה עושה דרך המקורות העצמאיים שלה זה פשוט משנה את המיסוי.
<מיכל רפאלי כדורי:>
גם אנחנו מברכים על היוזמה של משרד הכלכלה. היינו הרבה מאוד בקשר עם יאיר. אני במיוחד. אמרתי בהתחלה, ואני אומרת את זה עכשיו, שכדי שהצו הזה יקרה הצו חייב להיות ל-5 שנים. אין שום משמעות לצו בן שנה. קבועי הזמן מבחינתנו להעביר ייצור של מוצר כזה מסין או מדרום אפריקה ולשכנע את הספק לבוא לייצר בישראל בדרום הארץ - - זה לא טורפדו, זאת אנייה גדולה שצריך להזיז אותה. זה לוקח הרבה זמן. צו של שנה לא יקרה מבחינתנו.
<קובי בוזו:>
אנחנו נבחן ונראה. יש לנו מהיום עוד שנה וחצי עד שהצו יפקע. זה ב-1 לינואר 2017.
<אורלי לוי אבקסיס:>
אתה לא יכול לבדוק אותו לפני תחילת 2016. אתה אומר ששנה וחצי עד שהצו יפקע. הוא לא ייכנס לתוקף לפני 1 בינואר.
<מיקי רוזנטל:>
למה רק שנה? על סמך מה קבעתם שנה, אם אי אפשר לבחון את התוצאות של הצו?
<אורלי לוי אבקסיס:>
ואז אנחנו נשים במדרון חלקלק את הפריפריה. למה? הם יסתמכו על כך שבעוד שנה לא יהיה צו. 
<היו"ר משה גפני:>
יאיר, מה אתה אומר על 5 שנים?

<יאיר שירן:>
תראו, יש לנו אינטרס שמשהו יקרה. אנחנו - אמרתי את זה בנפרד, ואני אומר את זה כאן - נשמח מאוד לבוא ולהאריך, אבל אנחנו גם רוצים לראות שאנחנו לא רק מדברים, שגם קורה משהו בשטח. לבוא ולהאריך בלי שאנחנו רואים שיש התקדמות - - 
<מיכל רפאלי כדורי:>
יאיר, זאת ביצה ותרנגולת.
<יאיר שירן:>
יש לנו זמן. לבקש הארכה מרשות המסים ומכל המסלול - - 
<שגית אפיק:>
זו לא הארכה, זה צו חדש. להיפך, בהקלה אתם לא צריכים לבוא אלינו, אבל לעשות הארכה זה מסלול חדש לגמרי.
<יאיר שירן:>
אנחנו נשמח לעשות את דרך הייסורים הזאת כשנראה שמשהו מתחיל לקרות.
<מיקי רוזנטל:>
האם שנה זה בכלל רלוונטי לבדוק את ההתפתחויות? 
<אורלי לוי אבקסיס:>
זה בכלל מסכן אותם.

<מיקי רוזנטל:>
האם זה מסכן אתכם? האם זה יגן על התעסוקה, על העובדים, על כל הרעיון שבגינו באים לבקש את הצו הזה? 
<אורלי לוי אבקסיס:>
האם הצו הזה יעזור?

<רפי חדד:>
זה יעזור מאוד. כמובן שיעזור מאוד להגדיל את טווח הזמן. 
<היו"ר משה גפני:>
אתה לא מתערב בוויכוח - -?
<מיקי רוזנטל:>
העניין של השנה זו נקודה קריטית. תסביר איך זה יעזור אם זה יהיה שנתיים. 
<רפי חדד:>
אנחנו חברה עסקית שמרוויחה כסף. אנחנו רוצים להרוויה ורוצים שכולם ירוויחו מהסיפור הזה.
<היו"ר משה גפני:>
שואלים חברי הכנסת איך אתה הולך להרוויח מהצו הזה.
<רפי חדד:>
אם ייצרו אצלי את הממירים אז תהיה לי עבודה, אני אכניס אנשים שעובדים, אני אקבל כסף על העבודה שאני מבצע בישראל.
<עבד אל חכים חאג' יחיא:>
המוצר יוזל לאזרחים?

<אורלי לוי אבקסיס:>
כוח העבודה פה יותר יקר מהמזרח, לכן אני שואלת אם אתם תהיו עדיין אטרקטיביים.
<רפי חדד:>
התמחור של מוצר אלקטרוני מורכב משני חלקים עיקריים. אני מדבר על עלות הייצור, לא על עלות המכירה שלכם. שם מכניסים לכם את הרווח. עלות הייצור מורכבת בדרך כלל מ-80% עלויות חומר שהן שוות בכל העולם. אני חברה גלובאלית. כשהסיני קונה את זה בדולר, אני קונה את זה גם בדולר. כשהוא קונה את זה ב-10 סנט, גם אני קונה את זה ב-10 סנט. נשאר 20%. 

<היו"ר משה גפני:>
הצו הזה נעשה במרץ. הוא אמור להיכנס לתוקף בינואר. אני מציע לא לאשר את זה עכשיו, לבקש מהם במשך שבוע לבדוק את הבקשה שלנו שלא תהיה אפליה – אם אפשר, אז להכניס אותם – ולשנות את זה משנה לשנתיים לפחות. בעוד שבוע נאשר את זה.
<עבד אל חכים חאג' יחיא:>
איך זה ישפיע על האזרחים? זה יוזיל את העלויות? 
<מיקי רוזנטל:>
זה לא ישנה את המחיר.

<היו"ר משה גפני:>
יהיו יותר עובדים.

<שגית אפיק:>
המחיר יישאר אותו הדבר.
<מיקי רוזנטל:>
במקום מס קנייה יהיה מכס באותו שיעור. לא אמור להיות שינוי. 

<היו"ר משה גפני:>
חאג' יחיא, לא הולך להשפיע. 

<עבד אל חכים חאג' יחיא:>
בהכנסות המדינה זה ישתנה? 

<קובי בוזו:>
זה אומר שצריך להחתים את שר האוצר על צו חדש. 

<מיקי רוזנטל:>
שיחתום, מה הבעיה?

<יאיר שירן:>
יש פה איזה איזון מסוים שאמור לתת איזה שהוא לחץ על החבר'ה שיושבים שם לבוא ולהראות התקדמות. אני מנהל מינהל תעשייה, יש לי אינטרס שזה יעבוד.
<אורלי לוי אבקסיס:>
יכול להיות שיצרתם פה שוק של תחרות לא הוגנת. אם בסוף סלקום מוצאים את עצמם מחוץ למגרש, אז יש עליהם מכס ועל האחרים לא.
<מיקי לוי:>
האם בשבועיים הצו יכול להיכנס?
<קובי בוזו:>
אנחנו צריכים לעשות צו, להחתים את שר האוצר, רק אחרי זה לבוא לפה.

<מיקי רוזנטל:>
גם אם זה לא שנתיים, אתה צריך צו חדש בגלל סלקום, אם אתה מחליט שראוי לתת להם. אני לא אומר שצריך לתת להם, אבל צריך לבחון את זה. 

<יאיר שירן:>
הראייה היא להרחיב את זה. יש פה איזה שהוא איזון. לתת יותר מידי אורך זמן - - 
<היו"ר משה גפני:>
לא אמרתי 5 שנים. אתם צריכים לשנות את הצו כדי שלא תהיה אפליה. אתם צריכים להחתים את השר. 

<שגית אפיק:>
יש לכם שבוע לבדוק.

<קובי בוזו:>
אנחנו צריכים - - 
<היו"ר משה גפני:>
לא אמרתי שתקבלו את מה שאמרתי או לא תקבלו. בימים האלה, בשבוע הזה לא קורה שום דבר. הצו ממרץ נשאר. בלאו הכי התחולה שלו היא בינואר. תבדקו את זה, כדי שנוכל לעבוד יחד ולהפרות אחד את השני. אתם באתם עם זה. התברר שיש בעיה של אפליה. תתקנו את זה. תחתימו את השר. אנחנו מבקשים שבאותה עת שאתם מחתימים את השר, תעשו את זה לשנתיים ואל תעשו את זה ל-5 שנים או לשנה. שנתיים זה האיזון בין לבדוק את החברות, את מה שהן עושות. זה מקובל עלייך?
<מיכל רפאלי כדורי:>

קבועי הזמן של ייצור ממיר הם שנה וחצי. אין לזה משמעות מבחינתנו. זה nice to have, אבל אנחנו לא נוכל ליהנות מזה.
<היו"ר משה גפני:>
אנחנו מדברים על צו למשך שנתיים וחצי. אנחנו נמצאים ביוני. 

<מיקי רוזנטל:>
אם הרגולטור ימצא לנכון הוא גם יכול להאריך את זה. זה לא שעכשיו חוסמים בפניכם את כל האפשרויות. להיפך, מכבדים את בקשתכם. אנחנו מבקשים להכניס אתכם לתוך העניין, אבל לא רוצים לתת את זה לזמן בלתי מוגבל. זה כל העניין.
<מיכל רפאלי כדורי:>
אתם מבקשים ממני לשכנע ספק דרום אפריקאי או סיני שאני עובדת איתו, שיעביר את האופרציה שלו לייצר פה. אני צריכה להבטיח לו שלא יהיה פה מס. או שאני אצליח, או שלא. 

<היו"ר משה גפני:>
תגידי לו שישבנו כאן בוועדת הכספים, גם יש עתיד, גם מישראל ביתנו, גם מהמחנה הציוני, גם מיהדות התורה וגם מהרשימה המשותפת, והחלטנו שאנחנו רוצים לתת 5 שנים. את יכולה להגיד לו שתהיה את ההקלה הזאת אם אכן זה יתבצע. הוא יכול לתרום לעניין. זה שהוא יעבוד איתך זה יוארך לא רק ל-5 שנים, לעוד יותר מזה. פה אנחנו מדברים על הארכה סבירה שנעשית לפרק זמן של שנתיים כי צריך לבדוק את העניין. אי אפשר ללכת בקיצוניות לצד הזה או לצד הזה. אני מבקש שתבואו בעוד שבוע עם חתימה של השר. 
<קובי בוזו:>
לא בטוח שנאריך את זה לשנתיים. לא מדובר רק על יס, יש פה עוד חברות שקונות ממירים. אנחנו עשינו את זה במטרה שהם ייצרו קשרים ביניהם.

<היו"ר משה גפני:>
כמה זמן?
<קובי בוזו:>
יש פה את העניין שאפשר להביא את הממירים האלה מארצות שיש לנו איתן הסכמי סחר. אם נאריך את זה ויתחיל להגיע לכאן ייבוא של ממירים מארצות שיש לנו איתן הסכם סחר, לא ישולם מכס. למפעל לא יקרה שום דבר. 
<היו"ר משה גפני:>
מה ההבדל בין שנה לשנתיים?
<קובי בוזו:>
רצינו לעשות את זה עם הגבלה של זמן, לראות שבאמת קורה משהו. עכשיו נתת שנתיים, כשבשנתיים האלו יכולים להגיע לפה - - 
<היו"ר משה גפני:>
מה ההבדל בין שנה לשנתיים?
<קובי בוזו:>
שנה זה פחות חשיפה.
<היו"ר משה גפני:>
תראה מה קורה עם מדינות שיש לנו איתן הסכמי סחר. 
<מיקי רוזנטל:>
תבואו, נקצר את זה, נבטל את זה.
<היו"ר משה גפני:>
אנחנו איתך כולם. 

<קובי בוזו:>
נבחן את זה.

<היו"ר משה גפני:>
תבואו עם שנתיים.
<אורלי לוי אבקסיס:>
שנה אנחנו לא נאשר.

<מיקי רוזנטל:>
צריך לתת גם אופק. 

<היו"ר משה גפני:>
תפתרו גם את הבעיה שלא תהיה אפליה. תודה רבה, הישיבה נעולה.

<הישיבה ננעלה בשעה 13:55.>

